SKRIFTLIG FORESPØRGSEL E-1008/00

af Marjo Matikainen-Kallström (PPE-DE) til Kommissionen

(31. marts 2000)

Om: Åbningen af det tyske elektricitetsmarked

Ifølge oplysninger i pressen er åbningen af tyske elektricitetsmarkedet gennemført på en måde, der er i strid med principperne om den åbne konkurrence. For transmissionen af elektricitet mellem landets sydlige og nordlige områder opkræves transmissionsafgifter, der kan udgøre op til en fjerdedel af el-engrosprisen. Fremgangsmåden er ikke forenelig med principperne om en fri konkurrence, da den befæster de store tyske selskabers og de regionale aktørers stilling i forhold til ikke-tyske konkurrenter.

Hvilke foranstaltninger agter Kommissionen at træffe for at undersøge, om de beskrevne principper kan anses for at være i overensstemmelse med ånden i målsætningen om åbningen af EU's elektricitetsmarked? Hvordan vil Kommissionen sikre, at der i Tyskland eller i andre EU-lande ikke gennemføres en tilsyneladende åbning af elektricitetsmarkedet, der skader den frie konkurrence?

Svar afgivet på Kommissionens vegne af Loyola de Palacio

(22. maj 2000)

Ved gennemførelsen af Parlamentets og Rådets direktiv 96/92/EF af 19. december 1996 om fælles regler for det indre marked for elektricitet(1), har Tyskland øjeblikkeligt åbnet sit marked 100 %, og er således gået videre end kravene i direktivet. Som et resultat heraf er elektricitetspriserne allerede faldet væsentligt på det tyske marked.

Det er imidlertid vigtigt, at hensigten med at åbne markedet fuldstændigt omsættes til konkrete handelsmæssige aktiviteter i praksis. I henhold til de senest foreliggende oplysninger(2), er den andel af elektricitet, der importeres til Tyskland, på ca. 8 % af det samlede el-forbrug i Tyskland. Hvis handelen på tværs af grænserne skal stige, vil det kræve adgang uden forskelsbehandling til nettet for alle selskaber, der ønsker at sælge inden for og til det tyske marked. I denne forbindelse har Kommissionen på grundlag af en første foreløbig analyse udtrykt bekymring over nogle bestemmelser, som er indeholdt i den anden forbundsaftale (Verbändevereinbarung), særlig hvad angår afgifter for transit mellem den sydlige og nordlige del af Tyskland og import, og har givet forbundene meddelelse herom.

Firenze-forummet, som på fællesskabsplan samler Kommissionen, Europa-Parlamentet, nationale administrationer, Europarådets regulatorer og sammenslutningen af europæiske transmissionssystemsoperatører (ETSO), har arbejdet på en udvikling af et EU-dækkende system med afgiftsfastsættelse på tværs af grænserne. På det femte Firenze-forum i marts 2000 blev der indgået en aftale om at udvikle et foreløbigt tariferingssystem på tværs af grænserne, baseret på udligningsbetalinger mellem nationale systemoperatører, som skal gælde for et år, og som skal afløses af et forbedret endeligt system. Hensigten er, at når det fællesskabsdækkende system er indført, skal alle eksisterende nationale import- og eksportafgifter, herunder også de tyske, ophæves.

Generelt er Kommissionen opmærksom på, at markedet er åbnet i forskellig grad i medlemsstaterne og at det kan føre til vanskeligheder i praksis. Kommissionen var derfor glad for opfordringen fra Det Europæiske Råd på mødet i Lissabon om at forstærke liberaliseringen inden for gas og elektricitet med henblik på at skabe et fuldt operationelt indre marked på disse områder.

(1) EFT L 27 af 30.1.1997.

(2) Kvartalsstatistikker for olie, gas, kul og elektricitet fra Det Internationale Energiagentur (IEA), 4. kvartal 1999.